text: Højskole sender elever til Mellemøsten
  06 maj 2011 kl. 08.54
  Højskoleelever fra Rødding tager til Mellemøsten for at opleve den arabiske revolution.
  De seneste måneder har der været en demokrati-bølge i Mellemøsten.
  Derfor drager en gruppe højskoleelever fra Rødding Højskole lørdag nat mod Mellemøsten for at udforske og rapportere om det arabiske forår.
  Det er højskolens forstander Mads Rykind-Eriksen, der er initiativtager til turen.
  - Opstanden i Mellemøsten er en historisk begivenhed, som kommer til at have stor international betydning også for os herhjemme i Danmark. Derfor er det vigtigt, at vi kommer ned og ser virkeligheden med vores egne øjne, i stedet for kun at opleve det hele gennem en fjernsynsskærm, siger Mads Rykind Eriksen.
  Rejsen, der varer en uge, bliver intens.
  Med start i Kairo skal eleverne interviewe alt fra helt almindelige mennesker til reprænsentanter fra forskellige yderfløje i både Ægypten, Israel og De besatte Områder på Vestbredden. 
  Rejsen slutter i Tel Aviv, hvorfra eleverne flyver hjem til Danmark for at formidle deres oplevelser i en række artikler, der vil blive bragt i forskellige danske dagblade samt i udlandsmagasinet Report.
  